**ΠΑΡΑΓΩΓΗ ΓΡΑΠΤΟΥ ΛΟΓΟΥ**

Τα κείμενα διαφέρουν μεταξύ τους ανάλογα με το είδος τους. Αλλιώς είναι οργανωμένη π.χ. μια επιστολή σε έναν φίλο μας και αλλιώς ένα άρθρο σε ένα μαθητικό περιοδικό.

**Είδη γραπτών κειμένων**

**1. ΕΙΣΗΓΗΣΗ – ΟΜΙΛΙΑ – ΔΙΑΛΕΞΗ – ΑΝΑΚΟΙΝΩΣΗ**

|  |  |
| --- | --- |
| α. Προσφώνηση: | *Αγαπητοί συμμαθητές, Κυρίες και Κύριοι, Αξιότιμοι …* κτλ. |
| β. Πρόλογος: | Εισαγωγή στο θέμα με σύντομη και σαφή διατύπωση της άποψης θέσης του ομιλητή. Προφορικότητα και αμεσότητα στο λόγο (χρήση α΄ προσώπου, ρητορικές ερωτήσεις, εκφραστικότητα στο ύφος). |
| γ. Κυρίως ανάλυση: | Παράθεση επιχειρημάτων και τεκμηρίων (αποδείξεων) που να δικαιολογούν τη θέση του ομιλητή. |
| δ. Επίλογος: | Διατύπωση ευχής, προτροπής, πρόβλεψης κτλ. |
| ε. Αποφώνηση-ευχαριστία | Έκφραση ευχαριστιών στο κοινό (*Σας ευχαριστώ που με ακούσατε, σας ευχαριστώ για την προσοχή σας*). |

**2. ΕΠΙΣΤΟΛΗ**

|  |  |
| --- | --- |
| α. Δήλωση τόπου-ημερομηνίας (χωροχρονικό πλαίσιο αναφοράς) | Επάνω δεξιά στη σελίδα (π.χ. *Άρτα, 21 Ιανουαρίου 2024*) |
| β. Προσφώνηση αποδέκτη: | Επάνω αριστερά στη σελίδα.  Τυπική προσφώνηση: *Αξιότιμε κύριε, Αγαπητοί αναγνώστες*  Φιλική και οικεία: *Αγαπητέ, Αγαπημένη …Φίλε …* |
| γ. Πρόλογος: | Γράφουμε σύντομα και περιεκτικά την αφορμή της επιστολής μας. |
| δ. Ανάπτυξη του θέματος: | Εκθέτουμε με επιχειρήματα απόψεις, ιδέες και προβληματισμούς μας. |
| ε. Επίλογος: | Διατυπώνουμε με σαφήνεια τη βασική μας θέση με μορφή συμπεράσματος. |
| στ. Αποφώνηση: | Ευχαριστούμε τον αποδέκτη και κλείνουμε την επιστολή με επίσημο ή ανεπίσημο ύφος :  *Με βαθύτατη εκτίμηση, Με σεβασμό, Πάντα στη διάθεσή σας.*  *Με αγάπη, Με φιλικούς χαιρετισμούς*. |
| ζ. Υπογραφή: | π.χ. Γεώργιος Γεωργίου (επίσημη επιστολή) π.χ. Μαρία (φιλική επιστολή) |

**3. ΗΜΕΡΟΛΟΓΙΟ**

|  |  |
| --- | --- |
| α. Δήλωση τόπου, ημερομηνίας, χρονολογίας: | Άρτα, 23 Δεκεμβρίου 2024 |
| β. Προσφώνηση του ημερολογίου: | Αγαπητό ημερολόγιο … |
| γ. Ανάπτυξη: | Εκθέτουμε με επιχειρήματα τις απόψεις, ιδέες, προβληματισμούς μας, με κατάλληλη παρεμβολή προσωπικών συναισθημάτων, ιδεών και βιωμάτων (προσωπικό και εξομολογητικό ύφος). |
| δ. Κλείσιμο: | Αυτά γι’ απόψε …, Καληνύχτα … |

**4. ΑΡΘΡΟ**

|  |  |
| --- | --- |
| α. Τίτλος: | Υπάρχει πάντοτε **τίτλος**, ο οποίος στόχο έχει να προσελκύσει την προσοχή του αναγνώστη και να κάνει από την αρχή σαφές το θέμα του άρθρου. Συχνή η χρήση τίτλου χωρίς ρήμα. Συχνά χρησιμοποιούνται και σημεία στίξης. |
| β. Πρόλογος: | Εισαγωγή στο θέμα. |
| γ. Κυρίως ανάλυση: | Παρουσίαση των σκέψεών μας με χρήση επιχειρηματολογίας |
| δ. Επίλογος: | Συμπέρασμα, συνοπτική αποτίμηση της σημασίας του θέματος. |